Але лёс неспадзявана вярнуў мяне ў тыя блаславёныя мясціны, дзе пачыналася маё жыццё, калі нам з мужам пашчасціла набыць сядзібу ў суседняй з Гуменаўшчынай вёсцы — Астравах. Цяпер я бываю там кожнае лета, дыхаючы паветрам свайго маленства. Люблю размаўляць з вясковымі людзьмі, нашымі суседзямі. Ад іх даведалася пра шмат якія падзеі далёкага і блізкага мінулага гэтых мясцінаў, пра лёсы людзей.